Foto’s: Chaos ná groot reën in talle gebiedeWater oorstroom paaie in Hennopspark in Centurion. (Foto: Verskaf) Swaar reën wat sedert gister oor groot gebiede van die land uitgesak het, het chaos op talle plekke veroorsaak. In Pretoria is die Centurion-gebied, veral in die omgewing van die Hennopsrivier, en dele van Mamelodi en Eerstefabriek in die ooste van die stad, besonder swaar getref. Charles Mabaso, woordvoerder van die Tshwane-nooddienste, sê talle voorvalle van oorstromings is sedert Vrydagaand aangemeld. Spanne is tans grootliks in Centurion en Mamelodi ontplooi om die situasie te assesseer. Verskeie laagwaterbrûe in Centurion is onder water, op talle plekke moes huise ontruim word en verskeie groot paaie is heeltemal onbegaanbaar. Die gereedheidsgrondslag van Tshwane se rampbestuursentrum is tot ŉ hoër vlak verhoog en Mabaso sê ŉ meer omvattende prentjie van die situasie in die gebied sal eers later gegee kan word. Die Afrikaanse Hoër Seunskool in Pretoria het ŉ video op sy Facebookblad gedeel van ŉ atletiekbyeenkoms wat summier kortgeknip moes word nadat die woeste storm die Jakarandastad gisteraand getref het. AFFIE-ATLETIEKVandag se vriendskaplike byeenkoms het skielik tot ‘n einde gekom met ‘n hewige storm wat nét na die langhekkies die deelnemers van die veld gejaag het.Baie dankie aan die deelnemende skole:AHMPGrey KollegeHoërskool KemptonparkHoërskool NelspruitHoërskool WaterkloofAFGRI #AffieAtletiek Posted by Afrikaanse Hoër Seunskool – Affies on Friday, February 4, 2022 Op talle plekke in die stad is bome ontwortel en paaie versper, terwyl modderstortings op sommige plekke ook groot skade aangerig het. Reg voor ons hek pad toegemaak. Bure se huis besig om te landslide. Molopolaan, Sinoville ???? Posted by Charlie Beeskraal Smidt on Friday, February 4, 2022 In die Vrystaat, op die pad tussen Allanridge en Bothaville, is motoriste gewaarsku om ekstra waaksaam te wees nadat die pad oorstroom is. Kapt. Stephen Thakeng, polisiewoordvoerder van die Lejweleputswa-distrik, sê ŉ Interkaap-bus van Umtata na Pretoria het oënskynlik ŉ padteken verontagsaam wat aandui dat die pad vir verkeer gesluit is. Die bus met 86 passasiers het vasgeval. Lede van die polisie se duikeenheid moes ingryp om die insittendes, onder wie verskeie kinders, te red. Volgens die polisie is geen beserings aangemeld nie. Thakeng sê sedert die R30 oorstroom het, het ŉ Range Rover, vragmotor en ŉ sedan ook reeds vasgeval. In die Vrystaat moes polisieduikers ingryp nadat ‘n bus in ‘n oorstroomde pad naby Bothaville vasgeval het. (Foto: SA Polisie) “Ons doen ŉ beroep op alle motoriste om die padreëls te gehoorsaam. Die pad is oorstroom en is dus gesluit.” In KwaZulu-Natal is rampbestuurspanne sedert gister op ŉ hoë gereedheidsgrondslag nadat swaar reën oor die provinsie begin uitsak het. Nog reën word vir die res van die naweek voorspel. “Ons doen ŉ beroep op mense om uiters waaksaam te wees, aangesien die gure weer kan lei tot ontwrigting en die oorstroming van paaie en nedersettings, die ontworteling van mense, skade aan paaie en brûe en gevaarlike padtoestande. In Mpumalanga is motoriste ook gewaarsku om alternatiewe roetes te gebruik waar paaie oorstroom het. Motorists are advised to use alternative routes and avoid the R38 between Hendrina and Carolina in Mpumalanga due to flooding. pic.twitter.com/1oRTqMhE6n — Mweli Masilela (@mwelimasilela) February 4, 2022